Ուորեն Հոլիսթեր

Չարլզ Ուորեն Հոլիսթեր (, ), ամերիկացի գրող և պատմաբան, Կալիֆորնիայի համալսարանի Սանտա Բարբարայի պատմության բաժնի հիմնադիր անդամներից մեկը, ամենաերիտասարդն է (մինչ օրս), ով նշանակվել է «ֆակուլտետի գիտահետազոտական դասախոս»։ 

Նա մասնագիտացած էր անգլիական միջնադարյան (11-ից մինչև 13-րդ դարեր) պատմության մեջ, հատկապես այն ուսումնասիրություններում, որոնցում ընդգծվում են Անգլո-նորմանդական թագավորության և Անգլիայի փոխկապակցվածությունը, և թագավորության վարչական զարգացումը։ 

Նրա գործընկեր Ջեֆրի Բարթոն Ռասելը Հոլիսթերին անվանել է «աշխարհի միջնադարյան լավագույն գեներալիստներից մեկը»։

Կենսագրություն 
Հոլիսթերը ծնվել է Լոս Անջելեսում (Կալիֆորնիա), Նաթան և Քերի (Քուշման) Հոլիսթերների ընտանիքում։ Նա գերազանցությամբ ավարտել է Հարվարդի համալսարանը 1951 թվականին։ Կորեական պատերազմի ժամանակ Միացյալ Նահանգների ռազմաօդային ուժերում ծառայելուց հետո շարունակել է կրթությունը և 1958 թվականին ստացել է Լոս Անջելոսի Կալիֆոռնիայի համալսարանի (UCLA) Ph.D. կոչում։

Հոլիսթերն իր ակադեմիական գործունեությունն անցկացրել է Սանտա Բարբարայի Կալիֆորնիայի համալսարանում, պաշտոնապես թոշակի անցնելով 1994 թվականին։ Նրա պաշտոնավարման ընթացքում Սանտա Բարբարայի Կալիֆոռնիայի համալսարանի Պատմության բաժինը մեծապես ընդլայնվել է՝ վարձելով այնպիսի գիտնականների, ինչպիսիք են Ֆրենկ Ջ. Ֆրոստը, Յոահիմ Ռեմակը, Լեոնարդ Մարսակը և Ալֆրեդ Գոլինը։ 

1981 թվականին նա ընտրվել է Ամերիկայի միջնադարյան ակադեմիայի անդամ, ինչպես նաև եղել է Թագավորական պատմական ընկերության, Իռլանդիայի միջնադարյան ակադեմիայի և Օքսֆորդի Մերթոն քոլեջի անդամ։ 1982 թվականի մայիսին Հոլիսթերը և նրա ասպիրանտները հիմնել են Չարլզ Հոմեր Հասքինսի միությունը, որը նվիրված էր վիկինգների, անգլո-սաքսոնական, անգլո-նորմանդական և վաղ Անժույան պատմության ուսումնասիրությանը։

1983 թվականին UCSB-ի կողմից ստացել է «Ականավոր ուսուցիչ» մրցանակ։ Նա Գուգենհայմի կրթաթոշակի անդամ էր։

Միջնադարյան Անգլիայի ուսումնասիրություն 
Հոլիսթերը զբաղվել է միջնադարյան Անգլիայի (11-ից մինչև 13-րդ դարեր) պատմության ուսումնասիրությամբ։ Անգլո-նորմանդական ականավոր պատմաբան պրոֆեսոր Դեյվիդ Դուգլասը նրան առաջարկել է ուսումնասիրել, մասնավորապես, Անգլիայի Հենրի I թագավորի գործունեությունը։ Հոլիստերը սկսել է կենսագրականի վրա աշխատել 1962 թվականին, սակայն, այն ժամանակավորապես կանգ է առել՝ Սանտա Բարբարայի 1990 թվականի անտառային հրդեհի ժամանակ նրա գրադարանի, ձեռագրի ու գրառումների կորստի պատճառով։

Միայն կարճ ժամանակով հուսալքված Հոլիսթերը Բրիտանիայում, արձակուրդի ժամանակ, 1994 թվականին վերսկսել է Հենրի I-ի կենսագրությունը։ Սակայն դեռևս թերի էր նրա մահվան պահին։ Նրա դոկտորանտ Ամանդա Քլարկ Ֆրոստը ավարտուն տեսքի է բերել Հոլիսթերի ամբողջ կյանքի գործը և հետմահու հրատարակել է «Հենրի I» գիրքը՝ Յեյլի համալսարանի հրատարակչության հետ 2001 թվականին։

Անգլիայի պատմությունից և Ֆրանսիական պատմությունից նա կերտել է անգլո-նորմանդական պատմություն, որն այժմ հաստատված և ճանաչված է ամենուր։

Մատենագրություն 
Հոլիսթերը հայտնի է դարձել Անգլիայի նորմանդական տարածքների և արևմտյան Ֆրանսիայի միջև հարաբերությունների վերաբերյալ իր ուսումնասիրություններով, որոնք նախկինում հիմնականում ուսումնասիրվել էին առանձին-առանձին։ Նա նաև տպագրել է միջնադարյան պատմության դասագրքեր, որոնք հայտնի են ԱՄՆ-ում, օրինակ՝ «Միջնադարյան Եվրոպա» գիրքը հրատարակվել է ութ անգամ, «Անգլիայի առաջացումը»՝ յոթ, թարգմանվել են բազմաթիվ լեզուներով։ 

Հոլիսթերը հեղինակել է նաև մանկական գրքեր և Լ. Ֆրենկ Բաումի ստեղծագործությունների մասնագետ է։ 
 «Ջոն թագավորը և պատմաբանները» (1961)
 «Անգլո-սաքսոնական ռազմական ինստիտուտները նորմանական նվաճման նախօրեին» (1962)
 «Միջնադարյան Եվրոպա. համառոտ պատմություն» (1964)
 «Նորմանդական Անգլիայի ռազմական կազմակերպությունը» (1965)
 «Անգլիայի պատմություն, հատոր I. Անգլիայի առաջացումը, մ․թ․ա․ 55 - 1399» (1966)
 «Արևմտյան ավանդույթի արմատները. Հին աշխարհի համառոտ պատմություն» (1966) թ
 Ջոն Լ. Ստիփի և Ալան Դիրումի հետ «Արևմտյան քաղաքակրթության վերելքն ու զարգացումը» (1967)
 Խմբագիր, «Նորմանդական նվաճման ազդեցությունը» (1969)
 Ջուդիթ Փայքի հետ «Միրի լուսինները» (մանկական ֆանտազիա, 1969)
 «Ոդիսևսը Կոլումբոսին. դասական և միջնադարյան պատմության համառոտագիր» (1974)
 «Միապետություն, մագնատներ և ինստիտուտներ անգլո-նորմանդական աշխարհում» (1986)
 Ջեյ Սիրս Մակգիի և Գեյլ Սթոքսի հետ «Արևմուտքը փոխակերպվեց. արևմտյան քաղաքակրթության պատմություն» (2000)
 «Հենրի I» (խմբագրել և լրացրել է Ամանդա Քլարկ Ֆրոստը, 2001)։

Ընտանիք 
Հոլիսթերն ամուսնացել է Էդիթ Հոլիսթերի հետ 1952 թվականին։ Նրանք ունեցել են երեք որդի։

Ծանոթագրություններ

Արտաքին հղումներ 
"C. Warren Hollister, History: Santa Barbara", 1997, University of California: In Memoriam.
"C(harles) Warren Hollister", Contemporary Authors Online, Gale, 2008. Reproduced in Biography Resource Center. Farmington Hills, Mich.: Gale, 2008.
 
  

Պատմաբաններ